**О Б Р А З Л О Ж Е Њ Е**

**ПРАВНИ ОСНОВ**

 Скупштина Града Ниша је донела Одлуку о усклађивању пословања Јавног предузећа за стамбене услуге ''Нишстан'' Ниш са Законом о јавним предузећима („Службени лист Града Ниша“ бр. 135/16 i 39/2017).

Правни основ за доношење Одлуке о усклађивању пословања Јавног предузећа за стамбене услуге ''Нишстан'' Ниш са Законом о јавним предузећима су чланови 5., 6. и 79. став 1. Закона о јавним предузећима („Службени гласник РС“, број 15/2016), и члан 37. Статута Града Ниша („Службени лист Града Ниша“ 88/08 и 143/16) којима су регулисана овлашћења јединица локалне самоуправе као оснивача јавних предузећа.

**РАЗЛОЗИ ЗА ДОНОШЕЊЕ**

Законом о становању и одржавању стамбених зграда („Службени гласник РС“ бр. 104/16) чланом 60. прописана је обавеза скупштина стамбене заједнице, правних лице или предузетника којима је поверено одржавање зграде, као и власника или корисника самосталних делова зграде да зграду одржавају на начин да од зграде, односно заједничких делова зграде не прети опасност настанка штете. Такође је прописана обавеза власника и корисника самосталних делова зграде да одржавају своје делове зграде на начин којин се обезбеђује њихова функционалност и елиминише опасност од наступања штете или немогућности коришћења других делова зграде.

Одржавање зграде се може уговором поверити правним лицима или предузетницима који се баве пословима одржавања зграде. Поменутим Законом је прописано да у ситуацијама када лица која имају обавезу организовања одржавања зграда исто не организују, односно на изведу радове на одржавању, због чега могу да настану штетне последице по живот или здравље људи, животну средину или имовину веће вредности, надлежни орган јединице локалне самоуправе повериће посао одржавања зграде организацији којој је поверено обављање послова од јавног интереса.

Полазећи од чињенице да је Јавно предузеће за стамбене услуге ''Нишстан'' Ниш основано ради обезбеђивања трајног обављања делатности од општег интереса, а посебно у области инвестиционог и текућег одржавања стамбених зграда, станова и пословних простора, хитних интервенција и других послова одржавања, поверавањем обављања послова који се односе на одржавање зграда односно предузимање мера на одржавању зграда на терет стамбене заједнице, у случају када одговорна лица не изведу радове на одржавању, због чега могу да настану штетне последице по живот или здравље људи, животну средину или имовину веће вредности, стварају се услови за примену Закона о становању и одржавању стамбених зграда и обезбеђује адекватно и континуирано одржавања зграда на територији Града Ниша.

Имајући у виду да је предлог Одлуке о допуни Одлукео усклађивању пословања Јавног предузећа за стамбене услуге ''Нишстан'' Нишса Законом о јавним предузећима сачињен у складу са важећим законским прописима, циљевима садржаним у оснивачком акту јавног предузећа и пратећом нормативом, предлаже се доношење Одлуке.

**СРЕДСТВА ПОТРЕБНА ЗА РЕАЛИЗАЦИЈУ ОДЛУКЕ**

За спровођење ове Одлуке није потребно ангажовање средстава буџета Града Ниша.

У Нишу, дана\_\_\_\_\_\_\_\_\_\_\_2018. године.

 **СЕКРЕТАРИЈАТ ЗА ИМОВИНСКО-**

 **ПРАВНЕ ПОСЛОВЕ**

 **СЕКРЕТАР**

 **Анђелија Стаменковић, дипл. правник**